Title: Valmistuminen ja jatko-opinnot
Course: Perehdytystä opiskelijalle

Onnea valmistuvalle tredulaiselle!

Opiskelija valmistuu, kun hän on suorittanut kaikki opintonsa. Valmistumispäivä on aikaisintaan 14 päivää viimeisen suorituksen merkitsemisestä Wilmaan (oikaisuvaatimuksen vaatima aika).

- Jos opiskelija on suorittanut osan tutkinnosta, hänelle annetaan todistus suoritetuista opinnoista.
- Jos opiskelija on suorittanut koko tutkinnon, hänelle annetaan tutkintotodistus.

Jatko-opinnot

Ammatillisen tutkinnon suorittamalla saa yleisen jatko-opintokelpoisuuden. Se tarkoittaa sitä, että saa kelpoisuuden hakeutua ammattikorkeakouluun tai yliopistoon. Lisäksi voi edelleen hakea ammatilliseen koulutukseen oppilaitosten järjestämien jatkuvien hakujen kautta.

Haku ammattikorkeakouluun

Kevään 2020 yhteishausta lähtien ammattikorkeakouluihin valitaan valtaosa opiskelijoista ammatillisen perustutkinnon ja ylioppilastutkinnon perusteella. Todistusvalinta perustuu ammatillisen perustutkinnon ja ylioppilastutkinnon arvosanojen pisteyttämiseen. Loput opiskelupaikat täytetään valintakokeen perusteella. Ammattikorkeakoulut järjestävät yhteisen valintakokeen useimpiin yhteishaun koulutuksiin. Valintakoe on digitaalinen valintakoe, jonka teet omalla kannettavalla tietokoneella.

Lisätietoa ammattikorkeakoulujen opinnoista ja valintakokeesta löytyy osoitteesta https://www.ammattikorkeakouluun.fi/

Haku yliopistoon

Kevään 2020 yhteishausta alkaen yliopistoihin valitaan valtaosa opiskelijoista ylioppilastutkintotodistuksen perusteella. Loput opiskelupaikat täytetään valintakokeen tai todistuksen ja valintakokeen perusteella. Jos sinulla ei ole yo-todistusta, sinut voidaan valita opiskelemaan valintakokeen perusteella. Yliopisto päättää valintaperusteista, ja ne saattavat vaihdella paljonkin yliopistoittain ja koulutuksittain. Joillakin aloilla järjestetään valtakunnallisia yhteisvalintoja. Lisätietoja löytyy yliopistojen nettisivuilta tai Opintopolku.fi -sivulta.

Opintopolku -sivusto

Opintopolku on Opetushallituksen ylläpitämä sivusto, jossa Suomalaiset oppilaitokset ja korkeakoulut ylläpitävät omien koulutustensa tietoja. Opintopolku.fi-palvelussa voit:

- selailla eri aloja ja tutkintoja
- saada tietoa opinnoista
- etsiä ajankohtaisia koulutuksia
- tutustua valintaperusteisiin
- hakea koulutuksiin
- katsoa videoita ja lukea tarinoita opiskelijoiden omista kokemuksista.

Saat henkilökohtaista ohjausta jatko-opintoihin hakeutumiseen omalta opinto-ohjaajaltasi.