Title: Opiskelun eri polut
Course: Perehdytystä opiskelijalle

Opintopolut

Tredussa on mahdollista suorittaa opintoja eri polkuja pitkin oman kiinnostuksen mukaan.

Erilaisia polkuja ovat:

- Yrittäjyyden polku
- Kansainvälisyyspolku
- Urheilijapolku

Yrittäjyyden polku

Yrittäjyyden opintoja tarjotaan Tredussa paljon sekä osana pakollisia että valinnaisia tutkinnon osia. Yrittäjyydestä kiinnostunut opiskelija voi valita omaan polkuunsa erilaisia kokonaisuuksia tarpeidensa ja kiinnostustensa mukaan. Tredussa perustetaan vuosittain esimerkiksi kymmeniä NY-yrityksiä, joiden parissa toimiminen on opinnollistettu ja otettu osaksi opintoja.

Kansainvälisyyspolku

Opiskelija voi Tredussa valita kansainvälisen polun heti opinnot aloitettuaan ja tehdä sen mukaisesti valintoja koko opintopolkunsa aikana. Käytännössä opiskelija voi valita sekä valinnaisista yhteisistä opinnoista (vuorovaikutus ja viestintä vieraalla kielellä) että kahdesta valinnaisesta paikallisesta ammatillisesta tutkinnonosasta (kotikansainvälisyys 5 osp, kansainvälisessä työyhteisössä toimiminen 15 osp) elementtejä polkuunsa. Hän voi myös suorittaa työpaikalla tapahtuvaa oppimista ulkomailla tai kansainvälisessä ympäristössä kotimaassa.

Ulkomailla tapahtuvaa oppimista järjestetään pääasiassa yhteistyössä eurooppalaisten kumppanikoulujen ja -yritysten kanssa. Tredulla on laaja verkosto yhteistyöoppilaitoksia ympäri Eurooppaa ja useimmilla aloilla on monia vaihtoehtoisia kohteita, jonne opiskelija voi lähteä oppimaan.

Urheilijapolku

Tredulla on Opetus- ja kulttuuriministeriön ministeriön myöntämä ja Suomen Olympiakomitean koordinoima urheilijoiden ammatillisen koulutuksen tehtävä (vrt. urheilulukio). Tredu on Suomen suurin ammatillinen urheiluoppilaitos eli urheiluamis. Toiminnan ytimen muodostavat Tredun urheiluamiksen, Tampereen urheiluakatemian ja Sammon keskuslukion urheilulinjan yhteiset aamuharjoitukset, joihin urheilijastatuksen omaavat opiskelijat voivat opintoihinsa integroituna ja koulupäivän osana osallistua. Urheiluopinnoista voi saada vähintään 24 osaamispistettä, joilla korvataan valinnaisia opintokokonaisuuksia. Toiminta on tarkoitettu huipulle pyrkiville tavoitteellisille kilpaurheilijoille. Urheilijastatuksen saamiseen vaikuttavat hakijan urheilullinen potentiaali (lajiliiton arviointi), oma tahtotila ja motivaatio (haastattelu) sekä opintomenestys.

Oppisopimusopiskelu

Oppisopimusopiskelu edellyttää

- 15- vuoden ikää
- hanki omatoimisesti koulutukseen soveltuva työpaikka
- sovi oman työnantajasi kanssa osaamisen hankkimisesta oppisopimuksella

Noin 80 % opiskelusta on työpaikalla tapahtuvaa käytännönläheistä oppimista. Opiskeluun kuuluu myös tietopuolista koulutusta, josta huolehtii alan oppilaitos. Opiskelijamaksua ei ole perustutkinnoissa vaan ainoastaan ammatti- ja erikoisammattitutkinnoissa.Tavoitteena voi olla perus-, ammatti- tai erikoisammattitutkinnon suorittaminen tai muun lisäkoulutuksen hankkiminen.

Jos kiinnostut oppisopimusopiskelusta ota yhteyttä Tredun oppisopimuskeskukseen. Yhteystiedot löydät täältä.

Katso lisätietoja Ammattilaiseksi oppisopimuksella -oppaasta.